作者：葛长庚
词牌/韵律：贺新郎

paragraphs: 飞尽桃花片。
倚东风、高吟大啸，开怀消遣。
芍药牡丹开未遍。
不道韶华如电。
无心向、小庭幽院。
秉烛夜游虽不倦，奈一番、风雨花容变。
春去也，无人见。
何处莺莺啼不断。
探后园、红稀翠减，青稠绿满。
蝶在花间犹死恋。
早有行人摇扇。
故自要、与春为饯。
笑指白云归去好，对夕阳、泻酒凭谁荐。
柳深处，有双燕。